Tyd vir nuwe bedeling vir Afrikaner
Dit is onverklaarbaar hoe die Afrikaner in die tagtiger- en vroeë negentigerjare goedsmoeds toegelaat het dat regering oor homself uit sy hande geneem word en oorhandig word aan 'n swart meerderheid gelei deur die terroristiese ANC. Sedertdien het die land net afdraande gegaan en kan tot 'n mate verstaan word dat die Afrikaner gehoop het dat daar regmatig 'n plek vir hom in die nuwe bedeling sou wees.
Helaas het hierdie hoop beskaam en word inderdaad 'n onverklaarde burgeroorlog op verskillende terreine teen die Afrikaner gevoer. Daarvan getuig regstellende aksie, SEB, sportkwotas, onophoudelike moorde van swart op wit, veral plaasmoorde, wel deeglik.
Wat egter in die tweede plek onverklaarbaar is, is hoe die Afrikaner grootliks stilswyend was met die ongelooflike staatskaping wat Jacob Zuma van dag een af van sy presidentsaanvaarding in 2009 van stapel gestuur het. Die resultaat is dat Suid-Afrika 'n misdaadparadys geword het, internasionaal afgegradeer is na rommelstatus en tans huiwer op die randjie van staatsbankrotskap.
Die vloedgolf gesamentlike optrede die afgelope Maandag kan egter gesien word as 'n teken dat die Afrikaner finaal keelvol is, besig is om wakker te word en bereid is om op te staan vir sy toekoms in hierdie land. Ons sê dat aan hierdie nuwe beweging momentum gegee moet word deur 'n omvattende en doelgerigte aksiestrategie, wat bestaan uit o.m. innoverende veiligheidsbeplanning, onderlinge ekonomiese bemagtiging, grootskaalse maatskaplike opheffing, belastingweerhouding en inbetaling in 'n trustfonds, 'n nuwe skole- en tersiêre opleidingsbedeling vir die Afrikaner, samesnoerende politieke leiding onder 'n nuwe vaandel en les bes verootmoediging en vereniging onder die wil van Christus.